BESZÁMOLÓ A FIGAMU XVIII. KONGRESSZUSÁRÓL

2024. április 19-21. között Balatonalmádiban került megrendezésre a Fiatal Gasztroenterológusok Munkacsoportjának **XVIII. Konferenciája** 147 regisztrált gyakorló orvos személyes részvételével.

A tudományos programot megelőző immár hagyományos gyakorlati képzés idén – az évenkénti váltást követve – endoszkópos tematikájú volt. Hritz István Tanár úr iránymutatása mellett, a Magyar Gasztroenterológiai Társaság Endoszkópos Szekció Vezetősége segítségével kezdő- (rutin gastroscopia, rutin colonoscopia, vérzéscsillapítás, polypectomia) és haladó (ERCP) szinten forgó rendszerben volt lehetőségük a jelentkezőknek gyakorolni a 180 perces **hands on** tréning során.

A szakmai program fő témái idén **a hasnyálmirigy gócos elváltozásai, a colorectalis májáttétek (CRLM) multidiszciplinaris megközelítése és az idült gyulladásos bélbetegségek kezelése** voltak. Ezek mellett érdekes, aktuális, hasznos és főképp gyakorlatias szimpóziumok gazdagították még a programot.

Külön megtiszteltetés volt számunkra, hogy **dr. Jonas Rosendahl**, a Halle-i Egyetem professzora, a UEG jelenlegi kincstárnoka elfogadta meghívásunkat, és a pénteki pancreas szekcióhoz kapcsolódóan kiemelkedő színvonalú előadást tartott „Early inflammatory clues of pancreatic cancer” címmel.

A szombati közös szekciót (CRLM menedzsment) hagyományteremtő jelleggel, a **Fiatal Sebészekkel és Fiatal Onkológusokkal közösen, a Fiatal Radiológusok Fórumával** kiegészülve a nagy sikernek és érdeklődésnek örvendő **„Onkoteam”** formátummal zártuk: a multidiszciplináris Expert előadások előadói a mindennapi gyakorlatból származó, komplex, kihívást jelentő esetek diagnosztikai/terápiás lehetőségeit való időben vitatták meg.

Hagyományinkhoz híven a magas szakmai színvonalú Expert előadások mellett FIGAMU Tagok érdekes, színes, gondolatébresztő esetbemutatásait is figyelemmel kísérhettük. Az MGT-vel és a társ-szekciókkal való szoros együttműködés nyomán számos fiatal kollégát hazai konferenciákon való részvétellel jutalmazhattunk: Pálmay Andrea és Jónás Georgina **MGT**, Tóth Éva **Endoszkópos Szekció**, Makrai Tibor és Farkas Bernadett **MMTT**, Tóth Ádám Péter és Varga Ádám **Gyermek IBD-nap**, míg Greff Dorottya és Peresztegi Míra **FIGAMU** részvételt nyertek. A díjazottak között szerepel még Tallós Zsuzsa, Oberfrank Míra, Szolga Brigitta, Lénárt Ágnes, Prehoda Bence és Rutka Mariann. Külön öröm számunkra, hogy évről évre egyre több orvostanhallgatót is köszönthetünk előadóink között: Pápista Máté, Ecseki Andor Áron TDK-díjazottak és Hegedűs Luciána a Tulassay Professzor úr által szerkesztett Gasztroenterológia tankönyvvel lett gazdagabb aktivitása elismeréséül.

A jótékonysági futóverseny (**FIGAFUT**) idén rekord számú résztvevőt vonzott: kevert, négyfős csapataink összesen 150.000 forintot gyűjtöttek össze adományként, mely összeget a „twin-to-twin transfusion” szindrómában szenvedő Márkus-Schütt Viktória részére ajánlottuk fel.

**Figamu Alapítványi támogatást** eddig 9 pályázónak ítéltünk meg, 560.000 forint értékben.

A kétévente megrendezésre kerülő **közgyűlés** során búcsút vettünk dr. Bor Renátától. Helyét a Vezetőségben dr. Bősze Zsófia vette át dr. Andrási Péter, dr. Béres Nóra, dr. Golovics Petra és dr. Lázár Balázs mellett. A FIGAMU Titkári pozícióját dr. Lovász Barbara tölti be, míg a jelenlegi Elnök pozícióját dr. Illés Dóra vette át a következő ciklus idejére.